REGULAMENTUL (CE) NR. 1533/2007 AL CONSILIULUI
din 17 decembrie 2007
de modificare a Regulamentului (CE) nr. 2015/2006 și a Regulamentului (CE) nr. 41/2007 în ceea ce privește posibilitățile de pescuit și condițiile asociate pentru anumite stocuri de pești
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 20,
având în vedere Regulamentul (CE) nr. 423/2004 al Consiliului din 26 februarie 2004 de stabilire a unor măsuri de refacere a rezervelor de cod (2), în special articolul 8,
având în vedere propunerea Comisiei,
întrucât:
(1)
Regulamentul (CE) nr. 2015/2006 (3) stabilește posibilitățile de pescuit ale vaselor comunitare de pescuit pentru 2007-2008 în ceea ce privește anumite stocuri de pește de adâncime.
(2)
În cadrul reuniunii sale extraordinare din iunie 2007, Comisia pentru pescuitul în Atlanticul de Nord-Est (NEAFC) a hotărât să extindă pentru al doilea semestru al anului 2007 recomandările privind interzicerea pescuitului de pion portocaliu în zona de reglementare a NEAFC. Aceste recomandări ar trebui puse în aplicare în dreptul comunitar.
(3)
Este necesar să fie precizate condițiile care se aplică pescuitului în anumite zone, în scopul de a garanta aplicarea corectă a acordului încheiat la 19 decembrie 1966 între Norvegia, Danemarca și Suedia privind accesul reciproc la resursele piscicole din Skagerrak și Kattegat. Se impune, așadar, o modificare.
(4)
Regulamentul (CE) nr. 41/2007 (4) stabilește pentru anul 2007 posibilitățile de pescuit și condițiile conexe pentru anumite stocuri de pește și grupuri de stocuri de pește, aplicabile în apele comunitare și, pentru navele comunitare, în apele unde există limitări privind capturile de pește.
(5)
Consultările din 28 martie 2007 dintre Comunitate și Islanda au condus la încheierea unui acord cu privire la cotele alocate navelor islandeze, care trebuie exploatate înainte de 30 aprilie 2007, din cota atribuită Comunității în temeiul acordului acesteia cu Guvernul Danemarcei și cu Guvernul local al Groenlandei precum și la cotele alocate navelor comunitare pentru pescuitul de sebastă, în perioada iulie-decembrie, în zona economică exclusivă islandeză. Acest acord ar trebui pus în aplicare în dreptul comunitar.
(6)
Este necesar să fie precizate condițiile care se aplică pescuitului în anumite zone pentru un anumit număr de TAC în scopul de a garanta corecta aplicare a acordului încheiat la 19 decembrie 1966 între Norvegia, Danemarca și Suedia privind accesul reciproc la resursele piscicole din Skagerrak și Kattegat. Se impune, așadar, o modificare.
(7)
În ceea ce privește aplicarea Regulamentului (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (5), ar trebui clarificat statutul științific al anumitor populații piscicole.
(8)
În temeiul Regulamentului (CE) nr. 847/96, dacă, înainte de data de 31 octombrie a anului de aplicare, s-a folosit mai mult de 75 % din totalul admis de captură (TAC) de precauție, un stat membru care deține o cotă stabilită pentru rezerva de pescuit pentru care s-a stabilit totalul admis de captură respectiv poate solicita creșterea TAC. O astfel de solicitare din partea Țărilor de Jos a fost considerată justificată în ceea ce privește TAC pentru calcan-mare și calcan-neted în apele comunitare din zonele IIa și IV și ar trebui pusă în aplicare.
(9)
În urma consultărilor scrise dintre Comunitate și Insulele Feroe, s-a ajuns la un acord privind accesul la rezervele de hering din apele comunitare și din cele internaționale din zonele ICES I și II. Acest acord ar trebui pus în aplicare în dreptul comunitar.
(10)
În conformitate cu Protocolul la Acordul de parteneriat în domeniul pescuitului dintre Comunitatea Europeană și Groenlanda (6), Comunității i-a fost alocată o cantitate suplimentară de halibut negru în estul Groenlandei pentru 2007. Acest acord ar trebui pus în aplicare în dreptul comunitar.
(11)
În cadrul reuniunii sale extraordinare din iunie 2007, Comisia pentru pescuitul în Atlanticul de Nord-Est (NEAFC) a adoptat recomandări privind aplicarea în 2007 a unor măsuri de conservare și gestionare în zona de reglementare a NEAFC în ceea ce privește rezervele de sebastă din apele internaționale din zonele ICES I și II. Aceste recomandări ar trebui puse în aplicare în dreptul comunitar.
(12)
Ar trebui să fie precizate condițiile pentru navele înlocuite sau retrase în ceea ce privește atribuirea de zile suplimentare în caz de încetare definitivă a activităților de pescuit, având în vedere că referințele la anumite nave vizate de sistemul de limitări ale efortului de pescuit sunt incorecte.
(13)
Ar fi necesare precizări referitoare la derogarea de la obligația de a emite apeluri radio prevăzută în anexele IIA, IIB și IIC la Regulamentul (CE) nr. 41/2007 pentru navele echipate cu sisteme de monitorizare a navelor în ceea ce privește mesajele privind efortul de pescuit.
(14)
Ar trebui să fie corectat titlul anexei IIB la Regulamentul (CE) nr. 41/2007 pentru a garanta coerența cu domeniul de aplicare a respectivei anexe.
(15)
Indicația privind lungimea uneltelor fixe ar trebui schimbată de la 2,5 km la 5 mile nautice pentru a garanta că siguranța manevrării plaselor de pescuit nu este compromisă având în vedere normele de marcare și identificare a uneltelor fixe de pescuit prevăzute în Regulamentul (CE) nr. 356/2005 al Comisiei din 1 martie 2005 de stabilire a normelor detaliate pentru marcarea și identificarea uneltelor pentru pescuitul pasiv și a traulelor laterale (7) și alte norme specifice privind utilizarea setcilor.
(16)
Regulamentul (CE) nr. 2015/2006 și Regulamentul (CE) nr. 41/2007 ar trebui, prin urmare, să fie modificate în consecință,
ADOPTĂ PREZENTUL REGULAMENT:
Articolul 1
Modificări la Regulamentul (CE) nr. 2015/2006
Partea a doua din anexa la Regulamentul (CE) nr. 2015/2006 se modifică în conformitate cu anexa I la prezentul regulament.
Articolul 2
Modificări la Regulamentul (CE) nr. 41/2007
Regulamentul (CE) nr. 41/2007 se modifică după cum urmează:
1.
Articolul 10 se înlocuiește cu textul următor:
„Articolul 10
Limite de acces
(1) Navele comunitare nu desfășoară activități de pescuit în Skagerrak în limita a 12 mile marine de la liniile de bază ale Norvegiei. Cu toate acestea, navele care arborează pavilionul danez sau suedez pot pescui până la patru mile marine de la liniile de bază ale Norvegiei.
(2) Activitățile de pescuit ale navelor comunitare în ape aflate sub jurisdicția Islandei sunt restricționate la zona delimitată de linii drepte care unesc în mod succesiv următoarele coordonate:
Zona de sud-vest
1.
63°12′N și 23°05′V până la 62°00′N și 26°00′V;
2.
62°58′N și 22°25′V;
3.
63°06′N și 21°30′V;
4.
63°03′N și 21°00′V și, de acolo, 180°00′S;
Zona de sud-est
1.
63°14′N și 10°40′V;
2.
63°14′N și 11°23′V;
3.
63°35′N și 12°21′V;
4.
64°00′N și 12°30′V;
5.
63°53′N și 13°30′V;
6.
63°36′N și 14°30′V;
7.
63°10′N și 17°00′V și, de acolo, 180°00′S.”
2.
Anexele IA, IB, IIA, IIB, IIC și III la Regulamentul (CE) nr. 41/2007 se modifică în conformitate cu anexa II la prezentul regulament.
Articolul 3
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2007.